Werkers geskors ná Medupi-ontploffingMedupi (Foto: Medupi Powerstation Project, Facebook) Eskom het die werknemers wat aan eenheid 4 by die Medupi-kragstasie by Lephalale (Ellisras) in Limpopo gewerk het voor daar ŉ ontploffing ontstaan het, as voorsorgmaatreël geskors. Die ontploffing het Sondag omstreeks 22:50 by die kragopwekker vir eenheid 4 plaasgevind. Dit het tot groot skade aan die kragopwekker gelei. Volgens die kragvoorsiener se voorlopige ondersoek na die voorval het die ontploffing plaasgevind tydens die proses om waterstof met onderskeidelik koolstofdioksied en lug te verplaas ten einde ŉ eksterne lekkasie te vind. “Dit blyk dat lug tydens die uitvoering van dié aktiwiteit in die kragopwekker ingebring is in ŉ stadium waar daar nog genoeg waterstof in die opwekker was om ŉ plofbare mengsel te vorm wat aan die brand geraak en tot die ontploffing gelei het.” Eskom het gesê dit blyk dat die werknemers afgewyk het van die prosedure vir die voltooiing van die proses. Daar is besluit om die werknemers wat daarvoor verantwoordelik was om dié werk te bestuur en uit te voer, voorlopig tydens die afhandeling van die ondersoek te skors. Geen beserings is tydens die voorval aangemeld nie, maar nooddiensbeamptes het talle werknemers vir skok behandel. Eenheid 4 was volgens Eskom sedert 6 Augustus op ŉ korttermynonderbreking en weens die ontploffing is eenheid 5 nou ook uitgeskakel. Eskom se ondersoek na die voorval duur voort en die kragvoorsiener sal lede van die publiek op die hoogte hou rakende verwikkelinge, asook tot watter mate die ongelukkige voorval die kragnetwerk sal beïnvloed. Die ontploffing volg net ŉ week nadat Eskom aangekondig het dat die laaste van ses eenhede by Medupi aanlyn gebring is. Alle bouwerk aan die 4 764 MW-projek is afgehandel nadat dit in Mei 2007 begin is.